Pad tussen Gordonsbaai, Rooiels gesluitDie skade aan die R44 tussen Gordonsbaai en Rooiels. (Foto: Skermgreep uit video) Die besienswaardige R44 (Clarensrylaan) tussen Gordonsbaai en Rooiels is gesluit nadat ’n storm vandeesweek modder- en rotsstortings op dié pad veroorsaak het. Nóg reën word oor die naweek in die Wes-Kaap voorspel en na verwagting sal die situasie vererger. “Hierdie gedeelte van die R44 is nou uiters gevaarlik,” sê Jandré Bakker, woordvoerder van die provinsiale departement van vervoer en openbare werke. Bakker het egter die versekering gegee dat motoriste wat langs dié gedeelte van die R44 woon, asook diegene met besprekings by kampplekke op die pad toegelaat sal word om verby te gaan. Die pad is egter vir alle ander verkeer, waaronder motorvoertuie, motorfietse, fietse, stappers én voetgangers, gesluit. Bakker sê voorts ernstige stappe sal gedoen word teen diegene wat die padsluitingstekens en ander hindernisse ignoreer. “Alle mense wat toegelaat word om die geslote gedeelte van die R44 te betree, word aangeraai om genoeg kos, water en ander noodsaaklikhede saam te bring om hulle ’n paar dae te hou.” Die departement hoop om minstens een baan van dié pad oor die feestyd oop te maak, maar die veiligheid van padgebruikers geniet voorkeur. “Hierdie gedeelte van die R44 sal eers weer vir verkeer oopgestel word wanneer dit veilig is,” sê Bakker. Western Cape – R44 Clarence Drive (Update): ROAD CLOSED between Gordons Bay and Rooi-Els – traffic re-routed over Sir Lowrys Pass #RockFalls #Mudslides Posted by SA Long distance Truckers on Tuesday, December 13, 2022